정조 21년 · 목
時齋居憫旱命中外殺獄已錄啓未錄啓者飭令秋曹三堂潛心細究審理以聞而丙申以後未及決折之諸道錄啓案逐案判下令政院成送有旨行會八道○金元喆毆打朴召史第三日致死癸卯八月十六日囚監司沈頤之錄啓元喆子快俊擊錚訟冤金得哲刃剌幼學吳鼎常卽地致死癸丑九月初八日囚監司徐有防錄啓得哲妻宋召史上言朴卜乭足踢僧成鵬當日致死庚戍十一月十一日囚韓光宅毆打乞人李載龍當日致死癸丑七月十五日囚池得水毆打其從嫂張召史當日致死癸丑十月二十六日囚竝監司李冕膺錄啓金光云踢打金最甲第八日致死辛亥六月初二日囚監司沈晉賢錄啓曹命興踢打姜金伊第十四日致死已酉閏五月二十日囚監司鄭存中錄啓陰孝寬築打兪彥得第三日致死辛亥五月初十日囚監司朴天衡錄啓沈福永以加乃板毆打金本伊頭骨當日致死壬子九月初九日囚福永子樂潤上言更査趙完璧足踢陳介男第三日致死癸丑六月二十日囚李日得足踢林學奉第十一日致死壬子九月初二日囚竝監司李亨元錄啓朴秀榮踢打李大惡第三日致死甲寅九月十三日囚監司柳焵錄啓朴同孫以鍤柄衝僧坦敏腹部第三日致死庚戍七月十二日囚崔已贊膝築田奉彥卽日致死庚戍七月二十四日囚竝監司鄭民始錄啓羅萬八足踢宣小得當夜致死壬子正月初七日囚金者斤老味火燒尹德貴第二日致死壬子三月二十九日囚奴元昌踢殺奴奉世第二日致死壬子六月二十二日囚金相彥周牢鄭光石第二十五日致死辛亥七月初八日囚奴德乭足踢朴大千第十日致死取招前逃躱辛亥八月初二日捉囚朴起漢縛打李枝華十二日致死癸丑三月初四日囚吳丁用石打魏致用當日致死甲寅四月二十八日囚金召史膝築朴召史經夜致死甲寅五月二十三日囚竝監司李書九錄啓金孟用以松枝築朴乞伊額上當夜致死乙卯二月二十九日囚林乻朴毆打李海用第十日致死乙卯五月初四日囚竝監司徐鼎修錄啓良女尹允占以水椎毆打李以三第三日致死辛亥二月初六日囚朴沙邑沙踢打殷三孫翌日致死甲寅三月二十一日囚孫德魯火烙曹召史第十三日致死甲寅七月十三日囚池萬奉踢打河義孫第十一日致死甲寅二月十一日囚竝監司趙鎭宅錄啓吳再權官庭拔劍乙卯六月二十九日囚金興卜毆踢金興祿卽日致死甲寅九月初一日囚竝監司李泰永錄啓金岳伊以木毆打僧尙贊翌日致死甲寅十月十九日囚監司鄭大容錄啓僧以總刃剌姜件里金卽日致死丙申三月二十三日囚監司金載順錄啓成應澤周牢元風岳第十七日致死丁未十二月二十九日囚監司洪檍錄啓張水元强奸威逼韓日宅妹鳥籠自溺致死辛亥五月初八日囚官奴福連踢打兪福才第四日致死辛亥八月十九日囚孫貞日刃剌朴召史卽地致死壬子二月三十日囚竝監司趙鎭宅錄啓良女金大隱阿只毆搗尹召史胎傷翌曉致死丙午五月二十七日囚監司金思穆錄啓金日宅毆打李春延第三日致死癸丑二月二十七日囚監司李泰永錄啓金衆望德以紋緞犯禁戊申四月十六日囚監司鄭昌聖錄啓李成三毆打金守白卽地致死庚戍十月十八日囚監司金思穆錄啓朴昌一毆打許永洽第十二日致死癸丑正月初七日囚其母金召史擊錚更査崔天杓築打金命山第三日致死辛亥九月初九日囚崔宗旭踢打高奉岳卽日致死壬子十月十七日囚趙得星毆打流丐兒卽日致死癸丑十一月二十一日囚崔世雄毆打崔俊乞第六日致死甲寅三月初七日囚竝監司金載瓚錄啓文永哲足踢徐宗業第三日致死乙卯十一月二十日囚金呂行以石塊毆打金頓山翌日致死丙辰四月初五日囚竝監司朴宗甲錄啓尹突山足踢李采同第二日致死辛亥正月十五日囚嚴老味足踢金荊寶第二日致死壬子四月二十二日囚竝監司金憙錄啓韓德夫足踢金南益第三日致死壬子八月十二日囚金東實鎌傷盧天才第六日致死壬子八月十九日囚竝監司金華鎭錄啓朴儀順頭觸金信天第六日致死甲寅三月初二日囚監司趙宗鉉錄啓韓宗宅足踢李德龍第三日致死乙卯三月十五日囚尹召史推磕吳召史卽地致死乙卯十月初八日囚竝監司趙尙鎭錄啓敎以朝廷擧措各有體段疏決也審理也同是錄囚恤刑之擧而疏決則法服臨殿大臣法官三司各持死罪及徒流之案登筵每讀訖一案遍詢僉議一如啓覆例審理則就京外死囚錄啓之案仍推與傅輕者刑官會于本司論啓則逐案判下近因亢暘杲杲欲行疏鬱審枉之政際有堂疏犂然於心而上項疏決與審理近於張大先命秋官以京囚之可議生科者議大臣啓聞而坐齋在明外囚諸案勢未及爲以嘗所料定於反閱之時者書下分付諸道京畿龍仁囚金元喆打殺朴召史之案此獄則傷痕著於三處致命又在三宿而證有明驗跡無疑端藉豪橫之强族欺孤弱之寡女憾積於落訟憤激於私掘荒山落日拳踢交加似此之獄當律當耳然而服滷雖曰假託釵色綠甚頗黯三金均犯手勢利喆獨奈匿跡變辭之謙最當問助舂於誰家宜覈匹婦之冤雖不可不伸三尺之律亦不可不審更令道臣出意見到底窮覈陽城囚金得哲剌殺吳鼎常之案此獄則蔽一言曰疑獄也吳鼎常之被剌在於荒村黑夜四無人跡之時而纔歸渠家便卽致命惟吳金萬一人參見於旣剌未死之際依俙傳說其光景邑狀營査曺啓皆以此一款爲得哲殺越之斷案而今就金萬之招反覆看詳節節可疑其招曰聞殺人之聲移時往見則黑影之中吳哥獨立自謂腋間被剌云腋間何等要害被剌何等重傷則不窒不仆豈可獨立於移時之後乎又曰問誰所剌則曰得哲得哲云將絕之聲語不可了哲字妻字字音相近則安知非得哲妻三字誤聽以得哲乎又曰末後得哲又執吳哥云假使得哲膽大如斗以刃剌人見其將死乃復不懾不逃悍然不捨揆以常情決知不敢至於手勢之左右當否衣血之彼此多寡當面側身之爭閧有異同先剌後執之濺染有緩急俱未必爲十分的證大抵鼎常伊日之事雖異於奸所捉奸有浮於挽裳對盤自初得哲之必欲傅生蓋出於仰遵先朝好生之德意況朝家之所重者倫紀所惇者風化彼宋召史以一箇村女當昏夜乞火之際拒狂生坐蝶之誘已無媿於行露之貞女及夫殺死之變出而自檢所營庭至於裹足鳴錚一死自當以替夫命其志若矣其節卓矣此等獄情苟有一分其然豈然之端則付之寧失之義論以惟輕之典不害爲樹風勵俗之一助得哲特爲減死定配事分付長湍囚朴卜乭踢殺僧成鵬之案此獄則至頑橫者官隸也至卑賤者山僧也以官隸而逢山僧慢侮而激其怒醉酗而增其勢宜乎一打便倒當夜致命而痕損若是狼籍證左如彼明的此等無疑之獄雖欲起疑而不可得也卜乭則加刑得情撞腦打肋元犯自服推擠腦背卜同明言卽此打傷足以致命其所懸錄何患無其辭而初覆檢之必以諸招不言之腎囊踢死爲實因果何意而若謂血癊糜碎等傷痕最關重最要害則又何不反復査究使諸招歸一乎檢案莫緊於實因則豈敢以一檢官髣像之臆見低昂於其間更令道臣就原案詳査釐正前後道臣從重推考初覆檢官竝罷職通津囚韓光宅打殺李載龍之案此獄則王者之政必先於無告之民乞人是也雖飢餓而轉于溝壑尙欲賑貸之安集之況乞飯不得爲人毆殺有妻同居任人潛埋復讎無論與讎人私和及其發殯行檢打殺痕損狼籍著見於枯骨之上而諸招沕合元犯斯得天道孔昭卽此可見此等獄囚不卽償命則烏在其伸理無告之義哉光宅更加各別嚴刑得情期於從速究竟而光宅之七十老母不忍見其成獄飮滷致死李興喆招中不但發說邑人之言亦然云爾則此一款在所當覈分付主推官後同推時捧供於正犯仍又採探公論使之報營狀聞朔寧囚池得水毆打張召史之案此獄則以叔而打嫂以弟而告兄以猶母而證猶子何論殺越大關倫理而天下無理外之事偶折柳枝本非深怨之端一擊頂門決無立死之理則頃刻之間因此致命以情以跡終涉可疑蓋女性素遍項骨易違伊日得水之咆喝毆打也張女必不安坐而順受則斗屋矮簷之間扶曳而撞觸不知不覺之中體倒而項折固非張女之自擈也亦非得水之故殺也似此情節犯者亦不能自言更令道臣心究於言外之意面稽於跡外之情如有眞箇疑端嚴飭推官出意見報來後狀聞江原道江陵囚金光云踢打金最甲之案此獄則在他道優可更査綽亦傅生而本道則土俗儉嗇民風樸厚鄕里絕酗閧之習營府無殺死之案一有獄具便成鐵案道內錄啓只是江陵囚光云之案也其情似由戲劇其跡亦近邂逅金女雖有立證亦未知其十分的礭而最甲死則死矣光云犯則犯焉此獄決處如之何爲可凡事簡則精精則不錯與其懸度臆決宜付之道臣別出意見於面稽言聽之間令道臣嚴飭推官拔例査究如有疑緖親執擧行亦可以此意分付忠淸道牙山囚曹命興踢殺姜金伊之案此獄則本犯已可殺諸罪又可誅且況仍推意在爲民除害嚴飭取服槐山囚陰孝寬築殺兪彥得之案此獄則獄雖屢變疑固自在屢經行査不知爲幾度甚至服毒之說歸一無期今番則付之道臣除尋常出意見各別詳覈狀聞無或如前䵝昧之爲事嚴飭該道木川囚沈福永打殺金本伊之案此獄則打場新穀乞人猶給接隣窮班請貸不許究其根因咎在死者本伊之蔑視福永詬以爾汝血氣之憤安得不阧起而其奈傷處則頭皮坼綻器仗則鐵鍬廉利何哉本伊事屬乾糇福永罪關大辟使之仍推文義囚趙完璧踢殺陳介男之案此獄則兇身之素行不良顖門之紅血難掩情跡綻露無餘乞和與逃躱猶屬餘事其在爲殘民除害之道不可以醉無知覺有所寬恕使之仍推公州囚李日得踢殺林學奉之案此獄則正犯執定已久獄情若無可疑而起鬧合力之尹大石便作一部疑案斷爲致命傷專在左乳之上而紅黃色之紫黯轉深浮高處之水珠不散雖若沕合於法文初覆檢之不曰堅硬而曰微硬或爲疑眩之端乎疑則從輕聖人之訓就其案先令道臣親執行査而本曹三堂亦以意見拈出疑條後錄發關日得則行査間姑爲停刑永同囚朴秀榮踢殺李大惡之案此獄則始也指使曳出終焉身自踢打憤莫耐於一時過不得乎三日攘臂轉猛於推水搖尾無賴於買藥縱使秀榮指使貴永手犯指使爲正犯推諉之說不足取信依前同推之意分付全羅道求禮囚朴同孫衝殺僧坦敏之案此獄則潑僧酗酒宕將下來見俗人而不拜拔佩刀而亂揮則見之者孰不欲一拳打破此固血氣之所同然耘田役夫之飯兩班亦下馬而過云者卽村家之諺方其午饁才畢麥釀初醉農謳樵唱互答相和之時何許頑髡太無禮叫嚷跳蹌於田塍溝道之間彼赤脚短禈者安得不呵叱安得不捽打於是乎李成三打其臀金成甲納諸溝同孫擠其腹而不幸擠之者爲殺僧之魁爲魁之由由於傷處之較緊而衆犯爲戲殺戲殺無償命若爲此獄準備之語然而死則死耳豈可歇勘令道伯嚴刑計拷限限三次遠惡地減死定配南平囚崔已贊築殺田奉彥之案此獄則惹疑於偸釜行兇於擲鑢而猶不知止拳以毆之膝以築之必殺乃已則當律渠焉敢逭乎使之仍推同縣囚羅萬八踢殺宣小得之案此獄則曺讞之謂以風化其說似然而政以風化攸關也故考律按法之際自不得不致意焉最初喫刃而流血者卽萬八而畢竟防劍而揮踢者爲一二則雖是妻娚妹夫之間目見劍刃之及已以至於破額晏然俔然不思所以遮捍之方藉使不目逃之北宮黝輩當之必無是理況歲時村酤彼此俱醉彼刃此踢都是酒使而羅漢招中惟願速死云者可見其醉中之悖習轉以爲醒後之悔端刃傷者不死踢打者死亦可謂幸不幸若令被死人不擬刃於萬八萬八亦人耳豈或下手於年長十年之妹夫乎以妹夫而按劍於妻娚則娚妹之義到此蔑如風化二字獨責於彼隻旣乖公聽觀之道有非敦風敎之政以此以彼合置寬典萬八嚴刑遠配事分付道臣泰仁囚金者斤老味燒殺尹德貴之案此獄則一束之薪一把之火將至於燎原況被褐之夫乎焦頭爛額屍帳極其慘酷近來諸道獄案中所未見者村風里俗何迫隘至此嚴飭主推官嚴刑期於輸款古阜囚私奴元昌踢殺奴奉世之案此獄則男女有別常賤亦知則男執女䯻頭勢駭悖爲其父者乘憤一打血氣所使而猛踢毒傷經夜卽死可知其必殺之心何敢一味遊辭乎如式同推取服事嚴飭泰仁囚金相彥周牢鄭光石致死之案此獄則相彥粧出墨蛙光石便如梨烏而畢竟偸藏之錢終無下落則平民之私施惡刑所犯重辟之外更添罔赦之罪事理絕悖因本傷致死者雖過辜限啓請加限秋曹覆啓旣據律文則豈有他議於此獄乎嚴刑得情事分付海南囚私奴德乭踢殺朴大千之案此獄則旣不掘而檢其傷處矣又不檢而試其法物矣傷處雖甚狼籍必以法物而試之者卽愼重欽恤之義而此獄則屍帳無憑開驗無梯但以衆證之說便成已具之案有非哀敬之道腎阜傷尤易速死而拖久至于十日則因病之說出於當者私和之謀始於屍親新伯久叨司寇頗習殺越獄理使之一番詳覈在所不已以此意分付道臣而行査後如有意見仍令啓聞茂長囚朴起漢打殺李枝華之案此獄則田稅大同裝載下去之船漢作弊行惡之端不一而足殺鷄烹狗討酒索餠如元山群山等村落爲之騷然云而起漢則作拏之不足恣入封山爛䂨生松爲守直者所禁則反以船索北結而打之才過一旬斷送人命究厥所爲駭惡云云太歇令道伯各別嚴訊取服事嚴飭興陽囚吳丁用打殺魏致用之案此獄則以乞人打乞人當日致命其手勢之獰毒痕損之狼籍殺獄中未易多見者不須更聞斯速得情事分付順天囚金召史築殺朴召史之案此獄則以痕損之分寸傅之惟輕之科者卽道伯之言而獄情之別無起疑又如秋曹之啓至令曾經司寇之人各陳意見使之從衆議施行其時道伯之再次論列亦甚詳備況坐在本道宜詳其裏面更問其時道伯仍令時道伯別般詳覈狀聞後同爲稟處扶安囚金孟用築殺朴乞伊之案此獄則檢狀曰可殺道啓曰可殺曺覆曰可殺問于亞三堂亦曰可殺則到今豈有不必殺之異議乎訊推取服事分付古阜囚林旕朴打殺李海用之案此獄則旕朴行凶適値一村空虛之時無人看證昨年判下有同推啓本中措辭懸註之命矣今見道伯跋辭以爲兄嫂參看不可謂公證扼肩牽脚別無他器仗云者果如所料而傷處之極其驚駭情跡之極其獰慝有難遽議傅生況非大霈之時乎依道啓施行事分付慶尙道尙州囚尹允占打殺李以三之案此獄則象殺人則先犯者償命謀殺人則首謀者償命一家殺人則家長償命以犯則允占爲先犯也以謀則允占爲首謀也以家則允占爲家長也況勇力過人一鄕之所稱水推打背諸招之所同不可以一女人而有所容貸則償以三之命者非允占而誰也至於强奸一款事旣難明罪或可諉前後供招一向抵賴者情狀可惡仍推期於輸款慶山囚朴沙邑沙踼殺殷三孫之案此獄則白晝大道之上踼人要害必死之處未一日而致命輸款之後不捧結案者焉有重人命之義乎嚴飭道臣近來法紀解弛訟獄繁滋山地廣占之弊士夫猶不敢然敢以鄕曲愚氓不有庶人無步之法乃以壓䐉犯龍等說與人爭閧至於殺越此實方伯守宰不能禁飭之致此後若有似此罪犯之登聞者先從營邑之臣重勘不飭之罪事本曹知悉淸道囚孫德魯火烙曺召史之案此獄則切可痛最難容者卽妖巫也駔婆也外挾左道內藏奸肚出入人家招誘良善種種弊習不一其端今此孫德魯自是一鄕班族而見其孀婦爲人潛誘身匿隣家迹托空門聽聞駭矣門戶辱矣其所驚遑憤痛當如何哉而問其誘引者則舊日之廊屬也怒從心起如逢讎人縛之打之未足雪憤於是乎事理未及量公法不暇顧至有艾灸足趾之擧法外酷刑固關後弊限內致命難逭當律而究其實則人情之所無怪事勢之容或然間有差道旣有屍親之明證素抱胸痛亦非德魯之假托畢竟致死安知非別般根因贖奴子婦便是婢僕則凌蔑名分所係甚大更令道臣勿拘先入之見更念審克之義反復詳覈論理狀聞後稟處昌寧囚池萬奉打殺河義孫之案此獄則殺獄之最緊重莫先於傷處初覆檢官皆以▣䐐血癊膝脚折搖爲要害必死之根因歷引無冤錄諸條以實其說而▣䐐膝脚終與頭面背腹有異正犯所謂人之墜落高岸折傷臂脚者未見殞命云者亦不可謂無理之言以初覆檢狀觀之皆曰脊背左肋傷㾗圍圓長一寸三分色紫堅硬此是眞正最虛怯最緊要之處則泛然放過看作微損一不論理於實因懸錄之際者何也更令道臣指一詳覈狀聞咸昌囚吳再權官庭拔劍之案此獄則年前判付惓惓於嚴等夷立紀綱重法律而不分首從竝用極律之論不得從諸議者蓋因霜氷之慮雖所當念金石之典不可輕改也所以特命更査具格取招而今乃前日已輸款之吳再權忽變前說欲爲杖下之鬼道臣守令苟能嚴施刑訊刻期取服則何敢以不成之說開口粧撰乎咸昌之變無一用法則遐土頑俗其可曰國有等夷有紀綱有法律乎嚴飭該道臣結案取招無敢以未輸之款更煩狀聞之意分付尙州囚金興卜踼殺林興祿之案此獄則觀於檢狀則渾身傷處無非要害無非堅硬無非紫黑也其甥告之衆隣言之酒媪質之詞證具矣含憾於其甥發怒於其妹手殺二十年長老妹夫倫理斁矣使之仍推取服而私奴順太卽他邑偶過之人而混入切隣久滯犴獄如是之故殺獄一出行旅斷絕鷄犬不寧平民貽害無異犯者此後則除非隣近居生眞的參見者外切勿推捉不干之人事別關嚴飭本道及諸道而本曹五部以此判付揭壁遵行一有違越而不能禁斷則當該堂上道臣難免其責醴泉囚金岳伊打殺僧尙贊之案此獄則金岳伊卽金召史之緦六寸也旣非兄弟分財之間又非同室居生之人則家舍之移不移穀物之運不運於渠千不當萬不干則忽生爭財之慾假作逐盜之形黑夜荒村聚會族黨縛致無罪之山僧縛之不足至於毆打打之不足至於殺死使無依寡女號呼道路遐俗雖頑不意有此極無據至凶獰之强盜伎倆此不用法將見欺人孤寡搶奪殺越之變接踵而起分付道臣仍推取服咸安僧以總剌殺姜件里金之案此獄則善於斷獄者鉤問必中窾要論理必得眞境犯者雖三尺其喙檢官可一言以折此所謂無情者不得盡其辭大畏民志也此獄決折惟在於被剌自觸之從速歸一而前後査案專以刃㾗之深淺手勢之左右爲剌殺之明證於是乎以總之招又以翻轉之際佩刀自拔爲發明之話柄旣曰翻轉則右刀亦可左刺也淺傷亦可深入也其說難窮其計難破抵賴爲事究竟無期今以詞證中最窾要最眞境處言之趙日卜孫尙奉所謂件里金大呼一聲以總起而擲刀云者是也苟使佩刀自觸自傷則他人佩刀何故入手彼自觸傷何爲起擲乎爭柴之宿憾方逞據胸之新怒轉激分外腰刃隨發便剌而及其人已中脇刀猶在手憤稍弛矣怯漸萌矣陟然起立鏗然擲去伊日光景不言可推則邑狀營査何獨於此一款看作過去漫說不爲到底窮覈以沮囚供粧撰之奸計乎仍推取招事分付昌寧囚成應澤拷殺元風岳之案此獄則三次判付始爲抑豪强中欲究事理終言其濯舊見來新意者正風俗也重人命也嚴獄體也大抵此獄駁雜莫甚難以領會以傷處言之旣曰周牢則必緊縛兩脚而腿肚不過皮脫索㾗之偏在左膝之下何也受拷在於臀腿而腎囊何故紫色致損本非內傷而鼻竅何以血出以詞證言之初覆檢狀中風岳周牢之時同被縛拷者只是斗三一人而參覈査案則李達文朴五奉亦入其中應澤指使之際合謀助力者不過其子兩奴而都將後供則巡幕將李聖發亦稱同倘加功參證何等緊重而前後供招若是矛盾何也兩推官題辭刪節必三等執杖威喝等說成光震之招雖出於死中求生之計而近來守宰不識法意檢狀則相議雷同獄情則惟意文致安知無眞箇刪節法外威喝似光震之言以事理則難洗而至冤者賊名也難忍而必死者賊刑也白地平民被人誣勒公然冒賊名而受賊刑傷㾗若是狼藉死期迫在頃刻則有其子有其弟有其妻娚之同被刑者而不爲郞地告官以洩其冤乃於過一望致命之後徐徐發狀推以人情何其不忍之甚且周牢者治盜之刑也都將者戢盜之任也口稱糾察手執杖索橫行於閭里畏甚於豺虎伊日應澤之請來亦欲藉彼勢而逞其憤則使之結縛屍親旣有明證同爲拷打兩漢豈可獨逭似此當問之情可疑之跡令道臣從頭理會入裏査究必得眞正決折之斷案然後論理狀聞事分付咸陽囚張水元逼溺韓鳥籠之案此獄則近命內閣編印五倫行實以爲惇風敎化民俗之一助而際又齋居憫旱疏理死獄意或有東海冤婦上干天和今此韓鳥籠之案屢回看閱不覺嗟賞噫彼鳥籠卽一農戶之賊女傭夫之小妹年未及笄眼不識字而遇强暴於無人之室被逼辱於荒村之夜始也號泣而力拒終焉失死而不從迺又憤身名之幾玷懼賊謀之更售義決取熊心甘葬魚薄言來來遵彼江濆千仞澄波爰得其所比孝娥七日之哭則情益悲矣無令女三從之絕而跡則同矣其決烈之志貞苦之節不可竝論於匹婦溝瀆之諒而欲續烈女之編者鳥籠之與選也必矣此所以年前判付特復其戶以示奬勸之意而原夫鳥籠之自溺專由水原之强劫諺所謂非汝牛角何壞我墻者政是準備語也連夜同宿之誣情狀叵測贈髮復讎之托語意絕悲擠殺之跡雖無眞贓逼死之律的是着題斷以當律慰此孤魂亦足爲伸枉導和之政而至重者人命莫嚴者獄體以奸則未成奸也以犯則非手犯也徒以由我之死遽使償彼之命論以法理亦合難愼更令道臣嚴加盤覈覈得劫逼致命之眞情明證具意見狀聞稟處玄風囚奴福連打殺兪福才之案此獄則傷犯猶餘事倫理宜先論女子之倚以爲命者所天也死生苦樂一體相須今此朴召史之於兪福才自是多年之結髮元無一日之反目而屢育子女同治產業則雖使福才得寒疾不汗而死爲朴女者尙必呼天叩地欲以身代乃於中元佳節一家歡喜之時白白地被人橫毆拳踼交加䐉頂俱破纔過三宿因而致命其所悲憤欲死痛冤欲報之心何事之暇恤何人之可惜今反其弟告之其妻諱之遍身傷㾗都歸之醉後自觸當面讎人力言其初不手犯一招再招少無伸洩之意最後輸款半是漫漶之說且異姓八寸有何顧藉阿賭州貫豈足貪愛而不念與同穴之義忍匿不共戴之怨者若非至凶頑文狡慝之類必是極愚蠢無省覺之物倫理姑無論推以人情也事理也所謂說不去思不得者殺死之獄事體至嚴父子之倫雖重首從之法難撓而此獄詞證諸招屢變正犯執定兩檢旣異福連之眞箇手犯朔孫之元不參見亦未必的確無疑則父子爭死而捨子執父其於倫法輕重之間終未知十分穩當更令道臣勿拘例推福連及朴女另加嚴訊一一取服狀聞事分付東萊囚孫貞日刃殺朴召史之案此獄則自有殺獄以來未有如此獄之至狼籍至憯毒至疑晦者無論仰合面上下體左刀右刀前剌後剌無非要害無非重傷雖使强壯男子漢當之必不免卽地致死況孱弱一女子則是謂至狼藉有何恩怨以何事端公然剌殺無辜獨行之女子五日暴棄於荒山之側大道之傍而親戚不得聞州縣不得査驚血遍地冤氣觸人則是謂至憯毒初覆檢許多詞連太半是姓名不知過去行路之人而以疑而傳信憑假而尋眞摸索乎貌色之間髣像乎形影之外畢竟以何物孫貞日把作正犯路上行人總角者何限伊日刃剌目覩者誰人嶺底蒲伏何信乎採樵之說袖間血染安知非殺鷄之故朴女則年近四旬貞日則齒纔二紀强奸云云未必眞情而設有不良之心黑黯之時則可也隱僻之地則宜矣今乃忙忙追趕於白晝通衢之交逼奸不足至於殺死揆以事理終涉捏合則是謂至疑晦朴女之死烈則烈矣貞日之跡疑則疑矣此所以前下判付朴女則給復表節貞白則加刑取服而似此不分明之獄遽作已完決之案儘合鄭重商量處分付道臣無以正犯之斯得爲幸所見之先入爲主更令潛心致精於該案事分付黃海道鳳山囚金大隱阿只搗殺尹召史之案此獄則一擧而殺二命誰謂荏弱村婦之所可爲者頭髮縱橫田穀披靡始如泥獸之相鬪終及巢鷇之竝害嚴飭推官亟令取服事分付遂安囚金日宅打殺李春延之案此獄則以他官浮來之類爲土着惡漢所殺死者之可憐犯者之可痛孰有甚於此案況其烹狗之相勸無異伏雉之自鳴此不償命而何嚴刑得情事分付平安道義州囚金象望德紋緞犯禁之案此獄則邊禁至嚴奸情昭著變幻之招不足取信依前仍推事分付中和囚李成三打殺金守白之案此獄則頭骨破碎於木爐揮擲之餘而血濡之㾗相磨之響獄情至爲絕悖逃竟就捕可見乾道之孔昭嚴飭同推龍川囚朴昌一打殺許永洽之案此獄則八十七歲老物之故崇於二十七歲少漢較其年甲三倍加六而以事則由於官校之橫也以器則亦因鐵鞭之猛也攔街而問孰不曰昌一萬殺乎況於龜城金呂喆捧結案之後尤豈可一嚴一緩而平心潛究則抑有一段議可擬處打與揮等是傷而打是有心揮必無心觀於有心無心之間而有同行異情之別焉有毫釐千里之差焉必死處之拖過旬餘在少壯足可疑況癃老之人殺讎必報人情之常而將死之鳴以勿告勿檢緊囑之者抑有人不知己獨知之中識得昌一無心之原情者耶一可疑之不能掩三可殺曺啓似然而苟其當疑而疑也塵刹之善可消須彌之惡年前判付中在他獄優可傅輕在此獄必令嚴訊之諭蓋出於强弱老少之太不相敵深惡痛憎之意而同是獄也惟看事情如何不必先着扶抑昌一姑爲停刑別定隣近邑剛明官與本倅眼同窮査待其報來仍具道伯意見狀啓事分付安州囚崔天杓打殺金命山之案此獄則惹起尋常之債轉成鄕隣之鬪䯻先在手腎乃受築損㾗昭著詞證俱備死期將迫生日爲祟依前同推事分付江東囚崔宗旭踼殺高奉岳之案此獄則殺越之獄酒居什九額傷皮綻腎損血癊醉而可恕法無所施仍推得情事分付熙川囚趙得星打殺流丐臾之案此獄則破瓢乞兒臨門呼飢言雖不巽怒於何有纔餉若干匙飯旋加如剪板木彼亦人耳手豈忍下匿屍之不足行賂之敢爲試看一律之至嚴寧容千金之不死萬萬獰毒莫此獄若嚴飭加刑取服事分付永柔囚崔世雄打殺崔俊乞之案此獄則七世同居褒之官之將以敦風俗也豈料同是關西之地有此族黨間殺越之變哉彼腴我瘠難責讓田此彊爾界胡至爭桑父子傡力噫其太甚木石交加是豈可忍百囚可生此獄難貸令道伯嚴飭推官訊推江西囚文永哲踼殺徐宗業之案此獄則彬伊蔑倫悖理之罪有浮於永哲而特以愚騃無知末勘酌處傷㾗也詞證也永哲之爲正犯固自如殺人者死更無貳辭仍推事分付義州囚金呂行打殺金頓山之案此獄則惟彼出栅之豚無異穿屋之鼠墻雖壞矣人何與焉而非爲釁端竟至鬪狼三斤重之石打八分深之眉坼殺越之罪則彌天隣比之風又掃地親在而莫顧兄挽而不聽有百可誅無一可活使之依前訊推期於取服咸鏡道德源囚尹突山踼殺李采同之案此獄則此獄斷案在於洪致汗金召史之立證而他人房子裏不點燈黑窣窣地閃身隱避眞贓莫掩及聞里卒之傳呼掀着後窓鳥駭獸奔而尤驗其自怯之一端五葉魚價之此與彼受胡大事也反生荷杖之計仍成殺死之變莫曰醉且失性奈此殺人者死依前訊推事分付咸與囚嚴老味踼殺金荊寶之案此獄則家人共犯只坐尊長則嚴尙直當爲償命而尙直所率許多嚴哥叢中轉身猛踼者老味也持穢塗口者老味也如墻看者莫不曰老味行凶則償命之法無則已豈可不施之於此等凶身乎依尹突山例施行事分付安邊囚韓德夫踢殺金南益之案此獄則完決在於金領府按道時而三檢狀題細櫛詳刷無容更議特以重人命之義遣秋卽就問於左相而左相亦云廷尉當是則當從兩大臣議施行以此分付吉州囚金東實剌殺廬天才之案此獄則年前以律文中兩條發問於跡與法之外而遍議於大臣者又至四年之久則東實之年將近八十八十囚擬議勘律昭載大明律當初起鬧之端始於隣友之穉孫而討酒酗辱之說無異於計父祖年甲及至言詰之際先把老者之頭髮捽曳推擠無所不至則爲老者者其將安而受之乎蠢如蚯蚓踐之則動宿醉方濃業火橫生揮其手伸其臂四面掠物隨其所執不卞其東西惟防遮是圖此其事勢之不得不然而若其所把之物非木非石卽一廉利之鎌子亦可謂巧且異矣閧場喧聒雖以干證玄漢之不憤不醉無係關初亦未詳其爲何物只云何許尺餘之物一打而未卽分卞及夫宋文乞之奪投也始知爲鎌云爾則憤撑肚裏酒到䐉上之東實何以知鎌在手中乎渠雖千悍萬惡若知爲有刃之物則必無揮斥之理又況獄中光陰幾至於勿禁身勿拷訊之時則到今傅輕不但爲曠蕩之典法例卽然特爲減死施以從一年定配之律事分付洪原囚朴儀順觸殺金信夭之案此獄則頭觸無異足踼一觸要害必死乃已共工觸山鉏麑觸槐觸則皆碎勢所固然則儀順之觸人其人豈不死乎況如渠常漢廣占山地脫孝服而行殺人之事節節凶悖嚴刑得情事分付永興囚韓宗宅踼殺李德龍之案此獄則非官府非上典非尊長而亂打負債之人從以私施綁縛而器仗則曰拳曰踼曰木枕曰丁木備試交加如許蔑法行惡之漢雖不犯殺人之罪亦當殺無赦況德龍之幽鬱莫洩而獄老生奸初欲推諉於不相干涉之車光老乎加刑取服事分付同府囚尹召史推磕吳召史致死之案此獄則殺死之變起於妯娌之間聞者痛心言之竪髮而細究而跡有可原徐察而情無可殺初因飯牛之說意致鬪雉之擧再試手擠當下致命蔽一言曰邂逅也且況新婚不過一歲則於其間有何嫌怨必欲甘心而故爲此越命之事乎檢官所謂宿憾云云大是題外聖人不云乎嫂溺不援是豺狼也爲其夫者旣見其妻之死由於其嫂而死者已矣固不可以復生則爲嫂隱惡必欲使之掉免者雖雖愚氓所未易辦得者檢狀道題以此構罪未知何所據而然當該營邑之臣竝推考本獄之擬律定罪合有商量之擧令該曹郞官持該道錄啓案及判付問于左右相仍具卿等意見以聞